Väljavõte Eidapere Kooli õppekavast

Kinnitatud: Direktori 19. 02. 2020 kk nr 3-1/7

**Eidapere Kooli hindamisjuhend**

**§ 1 Üldsätted**

Eidapere Kooli hindamisjuhendi aluseks on 09.06.2010 vastu võetud põhikooli- ja gümnaasiumiseadus ja 06.01.2011 vastu võetud põhikooli riiklik õppekava.

Põhikoolis hinnatakse õpilaste teadmisi I kooliastmes (1.-3. kl), II kooliastmes (4.-6. kl) ja III kooliastmes (7. - 9. kl) trimestri ja aastahinnetega.

 **1. Hindamise üldeesmärgid:**

1. õpilase arengu jälgimine ja toetamine;
2. tagasiside andmine õppimise-õpetamise protsessis;
3. õpilase reaalsete õpioskuste ja õpitulemuste väljaselgitamine.

**2. Õpitulemuste hindamine:**

1. annab tagasisidet õpilase õpiedukuse ja õppekava täitmise osas;
2. on aluseks õpilase õppimise ja arengu toetamisel;
3. suunab õpilase enesehinnangu kujunemist ja on abiks edasise haridustee valikul;
4. motiveerib õpilast sihikindlamalt seadma eesmärke enesearendamiseks;
5. on aluseks õpilase järgmisse klassi üleviimisel või kooli lõpetamisel.

**3. Käitumise ja hoolsuse hindamine suunab õpilast:**

1. järgima üldtunnustatud käitumis- ja kõlblusnorme;
2. täitma kooli kodukorra nõudeid;
3. täitma sihikindlalt õpiülesandeid;
4. kandma vastutust oma tegevuste ja valikute eest.

**§ 2. Hindamise põhimõtted ja hinnetest teavitamine**

1. Hindamine on süstemaatiline teabe kogumine õpilase arengu kohta, selle teabe analüüsimine ja tagasiside andmine. Hindamine on aluseks õppe edasisele kavandamisele. Hindamisel kasutatakse mitmesuguseid meetodeid, hindamisvahendeid ja -viise.
2. Hinded on aluseks õpilase järgmisse klassi üleviimisel, individuaalse õppekava rakendamisel, täiendavale õppetööle ja klassikursuse kordama jätmisel. Kooli õppekavas on kirjeldatud hindamiskriteeriumid, mis aitavad hinnata õpilase arengut, samas rõhutavad enesehindamise olulisust.
3. Õpitulemusi hindab klassi- või aineõpetaja. Käitumist ja hoolsust hindab klassijuhataja koostöös aineõpetajatega.
4. Lapsevanemal või eestkostjal (edaspidi lapsevanem) on õigus saada teavet õpilase hindamise korra ja hinnete kohta aineõpetajalt ja klassijuhatajalt. Õpiülesanded, puudumised ja hinded kajastuvad eKoolis. Iga päeva lõpuks (kell 17.30) kannavad õpetajad eKooli hinded, hilinemised, puudumised, tunnikirjeldused ja kodused ülesanded. Positiivsed ja negatiivsed tähelepanekud õpilase hinnete ja käitumise kohta kajastuvad eKooli märkamise lahtris. Õpetaja kannab hinde juurde teema, mille eest õpilane hinde sai.
5. Õpilasel on õigus saada teavet hindamise korralduse ning saadud hinnete ja hinnangute kohta. Õpilasel on õigus teada, milline hinne või hinnang on aluseks kokkuvõtvale hindele või hinnangule.
6. Õpilane märgib tunnis oma kodutööd õpilaspäevikusse. eKool on võimalus lisainfo saamiseks ning puudunud õpilastele teabe saamiseks.
7. Kool annab õpilasele ja piiratud teovõimega õpilase puhul vanemale kirjalikku tagasisidet õpilase hinnete, käitumise ja hoolsuse kohta vähemalt kolm korda õppeaastas vastavalt kooli õppekavas kehtestatud korras. Lapsevanem tagastab allkirjastatud hinnetelehe klassijuhatajale kolme õppepäeva jooksul.
8. Nõuded õpilase käitumisele kehtestatakse kooli kodukorras.
9. Õpilase teadmisi, oskusi ja vilumusi hinnatakse viiepallisüsteemis, kus hinne «5» on «väga hea», «4» – «hea», «3» – «rahuldav», «2» – «puudulik» ja «1» – «nõrk». Hinded "1" ja "2" on mitterahuldavad hinded.
10. Aineõpetaja tutvustab hindamispõhimõtteid õpilastele esimeses ainetunnis. Käitumise ja hoolsuse hindamispõhimõtteid ja korda tutvustab õpilastele klassijuhataja õppeaasta algul, vajaduse tekkimisel ka õppeaasta sees. Õpitulemuste, käitumise ja hoolsuse hindamise põhimõtteid ja korda tutvustatakse lastevanematele klassi lastevanemate koosolekul, soovi korral ka individuaalselt.
11. Kokkuvõtvatest hinnetest teavitatakse klassitunnistuse kaudu.
12. Hindamisjuhend ja kodukord on kättesaadavad kooli koduleheküljel http://www.eidaperekool.kehtna.ee

**§3. Õpitulemuste hindamine**

1. Õpitulemusi hindab klassi- või aineõpetaja. Hinnatakse numbrilise hinde või sõnalise hinnanguga.
2. Õpitulemusi hinnatakse õpilase suuliste vastuste (esitluste), kirjalike tööde, projekti- ning praktiliste tööde alusel.
3. Hinnatakse teadmisi ja oskusi. Lähtuvalt kooliastme ja õppeaine eripärast arvestatakse hindamisel:
	1. omandatud teadmisi ja oskusi, nende rakendamist nii suuliselt kui kirjalikult, õigsust, esitluse täpsust, põhjendatust ja loogilisust;
	2. iseseisvust ja loovust teadmiste ning oskuste rakendamisel;
	3. vastuste õigsust, vigade arvu ja liiki;
	4. projekti- ning praktilise töö teostust.

 4. Õpitulemuste hindamine jaguneb:

* 1. õpiprotsessi hindamine (protsessihinded, hinnangud);
	2. arvestuslik hindamine (kontrolltöö või sellega võrdsustatud töö);
	3. kokkuvõttev hindamine (kokkuvõttev hinne või hinnang).

**Õpiprotsessi hindamine** on õppimise üksiktulemuste hindamine, eesmärgiga anda õpilasele tagasisidet õppimise edukusest, selgitada välja probleeme õppimises, suunata, korrigeerida ja vajadusel diferentseerida õpiülesandeid, toetada õpimotivatsiooni ja positiivset enesehinnangut. Õpiprotsessi hindamisel arvestatakse nõutavaid õpitulemusi, õppeaine eripära, õpilase vanust, individuaalsust ja arengut.

Õpiprotsessi hindamise üks osa on **kujundav hindamine**. Kujundavat hindamist kasutatakse ainetundides, loovtööde jt sõnalist hinnangut vajavate tööde analüüsil ja käitumise hindamisel. Õpilane kaasatakse enese ja kaaslaste hindamisse, et arendada tema oskust eesmärke seada ning oma õppimist ja käitumist eesmärkide alusel analüüsida ning tõsta õpimotivatsiooni. Kujundav hindamine keskendub õpilase arengu võrdlemisele tema varasemate saavutustega. Kirjeldatakse tema tugevaid külgi ja vajakajäämisi ning ettepanekuid edaspidisteks tegevusteks, mis toetavad õpilase arengut.

**Arvestuslik hindamine** on ühe terviku aineosa käsitlemise järel õpilase teadmistele hinnangu andmine kontrolltöö või sellega võrdsustatud töö läbi. Arvestusliku töö sooritamine on kõikidele õpilastele kohustuslik. Arvestuslik hinne kantakse eKooli erineval taustal.

**Kokkuvõttev hindamine** on hinnete koondamine trimestrihinnetest aastahinneteks.

 **Teadmiste ja oskuste hindamine kui kokkuvõtvate hinnete alus viiepallisüsteemis**

Õpilase ainealaseid teadmisi ja oskusi võrreldakse õpilase õppe aluseks olevas ainekavas toodud oodatavate õpitulemustega ja tema õppele püstitatud eesmärkidega. Ainealaseid teadmisi ja oskusi võib hinnata nii õppe käigus kui ka õppeteema lõppedes.

**Hindega "5"** ehk "väga hea" hinnatakse õpilast, kelle suuline vastus, kirjalik töö, praktiline tegevus või selle tulemus vastavad õpilase õppe aluseks olevatele taotletavatele õpitulemustele täiel määral ja ületavad neid. Kui õpilase vastus on õige ja täielik, loogiline ja mõtestatud, praktilises tegevuses ilmneb omandatu iseseisev ja loov rakendamine.

**Hindega "4"** ehk "hea" hinnatakse õpilast, kelle suuline vastus, kirjalik töö, praktiline tegevus või selle tulemus vastavad üldiselt õpilase õppe aluseks olevatele taotletavatele õpitulemustele. Kui õpilase vastus on üldiselt õige, loogiline ja mõtestatud, kuid pole täielik või esineb väiksemaid eksimusi, praktilises tegevuses jääb mõnel määral puudu iseseisvusest.

**Hindega "3"** ehk "rahuldav" hinnatakse õpilast, kelle suuline vastus, kirjalik töö, praktiline tegevus või selle tulemus võimaldavad õpilasel edasi õppida või kooli lõpetada, ilma et tekiks olulisi raskusi edasisel õppimisel või edasises elus. Kui õpilase vastus on põhiosas õige, põhioskused on omandatud, kuid teadmiste rakendamisel praktilises tegevuses esineb raskusi ja õpilane vajab juhendamist ning suunamist.

**Hindega "2"** ehk "puudulik" hinnatakse õpilast, kelle suuline vastus, kirjalik töö, praktiline tegevus või selle tulemused näitavad, et õpilase areng nende õpitulemuste osas on toimunud, kuid ei võimalda oluliste raskusteta hakkamasaamist edasisel õppimisel või edasises elus. Kui õpilase vastuses on olulisi puudusi ja eksimusi, teeb rohkesti sisulisi vigu, ei suuda teadmisi rakendada ka suunamise ja juhendamise korral.

**Hindega "1"** ehk "nõrk" hinnatakse õpilast, kelle suuline vastus, kirjalik töö, praktiline tegevus või selle tulemus näitavad, et saavutatud õpitulemused ei võimalda oluliste raskusteta hakkamasaamist edasisel õppimisel või edasises elus ning tal puuduvad nõutavad teadmised ja oskused ning õpilase areng õpitulemuste osas puudub.

“**T”** kasutatakse tegemata või järelevastamist vajava töö hindamisel.

1. klassi õpilastele rakendatakse kujundavat hindamist. Kokkuvõtvas hinnangus peab selgelt kajastuma, kuivõrd taotletud õpitulemused on saavutatud.

Arvestuslike kirjalike tööde hindamisel võetakse aluseks järgmine protsendiskaala:

90 – 100% punktide arvust – hinne "5"
75 – 89% punktide arvust – hinne "4"
50 – 74% punktide arvust – hinne "3"
20 – 49% punktide arvust – hinne "2"
0 – 19 % punktide arvust – hinne "1"

Sõltuvalt ainest, õpilase individuaalsusest, töö mahust, ülesannete keerukusest, vigade arvust ja liigist, võib õpetaja rakendada hindamisel ±5 protsendimäära. Õpetaja võib protsessihinnete puhul kasutada numbrilisele hindele lisaks märki "+" ja "–", kokkuvõtvate hinnete puhul mitte.

Suuremate kirjalike tööde hindamise protsendiskaala arvestamisel lähtutakse:

1. töö üldmahust;
2. ülesannete raskusastmest;
3. hariduslikest erivajadustest;
4. individuaalsest eripärast/suutlikkusest.

Kirjalike tööde tulemustest teavitatakse õpilasi hiljemalt 5 õppepäeva jooksul pärast töö sooritamist. Erandjuhuna võib see aeg olla pikem (kirjand, uurimistöö jne). Kirjaliku töö hinne kantakse eKooli töö kättesaamise päeval.

Kui tuvastatakse kõrvalise abi kasutamine või mahakirjutamine, võib kirjalikku või suulist vastust (esitust), praktilist tegevust või selle tulemust hinnata hindega „nõrk”.

Kui kirjalikku või praktilist tööd, suulist vastust (esitust), praktilist tegevust või selle tulemust on hinnatud hindega „puudulik” või „nõrk” või on hinne jäänud panemata, antakse õpilasele võimalus järelevastamiseks või järeltöö sooritamiseks kümme õppepäeva.

Kehalises kasvatuses erinõudeid vajavate õpilaste hindamisel arvestatakse õpilase püüdlikkust, suhtumist õppeainesse, teoreetilisi teadmisi ning referaatide ja uurimuslike tööde koostamist. Haigustõendi alusel tunnist puudumisel märgitakse eKooli kanne „h“, tunniks vajaliku riietuse puudumisel märgitakse eKooli kanne „T“. Kehalises kasvatuses osalise vabastusega õpilane osaleb õppetundides ning sooritab nõutavaid harjutusi vastavalt arstitõendis lubatule.

Kehalises kasvatuses arvestab õpetaja hindamisel ka õpilase hügieeninõuete täitmist (vajalikud spordiriided ja –jalanõud, pesemine jne).

Oskusainetes (kehaline kasvatus, tööõpetus, kunst ja muusika) arvestatakse hindamisel õpilase individuaalset arengut.

Rütmikas ja koorilaulus hinnatakse õpilasi “arvestatud” (Ar) või “mittearvestatud” (MA).

Püsiva kirjaliku kõnepuudega põhikooli õpilaste osas, kes saavad regulaarset logopeedilist ravi või kellega õpetaja töötab individuaalselt logopeedi nõuannete järgi, rakendatakse diferentseeritud hindamist, kusjuures düsgraafiale omaseid spetsiifilisi vigu arvestatakse vealiikide järgi. Ühte liiki vead loetakse üheks veaks. Õpilase arvestuslikult hinnatavatele kirjalikele töödele tehakse märge "Hinnatud diferentseeritult". Klassi- või lõputunnistusele seda märget ei tehta.

Erivajadusega õpilaste hindamisel on lubatud langetada hinnete protsendiskaalat kuni 35%-ni.

**§ 4. Hindamise korraldus, järelevastamise ja järeltööde sooritamise kord**

1. Tunnikontrollist, mis hõlmab kuni kahe tunni materjali, ei ole õpetajal vaja ette teatada. Tunnikontrolli hinnete parandamise otsustab klassi- või aineõpetaja.
2. Trimestri õppetulemuste omandamist kontrollivate kirjalike arvestustööde aeg kavandatakse kooskõlastatult õpilastega ja teiste õppeainete õpetajatega ja märgitakse kontrolltööde tabelis eKoolis vähemalt 3 õppepäeva enne töö toimumist.
3. Kontrolltöid võib olla ühel päeval üks. Õppenädalas võib läbi viia kuni kolm kontrolltööd.
4. Kontrolltöid ei planeerita soovituslikult esmaspäevale ja reedele, välja arvatud juhul, kui õppeaine on tunniplaanis esmaspäeval ja reedel või ainult ühel neist päevadest.
5. Kontrolltööde ja nendega võrdsustatud arvestuslike tööde sooritamine on kõigile õpilastele kohustuslik. Puudumise korral märgib õpetaja hindeks “T”, mis tähistab tegemata või järelevastamist vajavat tööd. Kontrolltöö hinne on mõjuva kaaluga kokkuvõtval hindamisel.
6. Kui õpilase kontrolltöö või sellega võrdsustatud arvestusliku töö tulemust on hinnatud hindega "puudulik" (2) või "nõrk" (1) või tegemata (T), antakse õpilasele 10 õppepäeva jooksul võimalus järelevastamiseks. Erandjuhud kokkuleppel õpetajaga.
7. Järeltöid saab sooritada konsultatsioonides ja spetsiaalselt selleks ette nähtud aegadel.
8. Kui õpilane ei ole kümne õppepäeva jooksul või õpetajaga kokku lepitud ajaks nõutavaid töid sooritanud, märgitakse eKooli „T“ asemele hinne "nõrk “ ehk 1.
9. Sooritatud järelevastamise tulemus kantakse eKooli "puuduliku" või „nõrga“ hinde kõrvale kaldkriipsuga.
10. Kui õpilane on puudunud koolist põhjusega üle 50% õpitulemuste saavutamiseks ette nähtud ajast ja ei ole vastavat õppematerjali omandanud, võib jätta õpilase hindamata. Õpilasele, kes on koolist mõjuvatel põhjustel pikemat aega puudunud ja ei ole täitnud kokkuvõtva hinde väljapanemiseks nõutavaid ülesandeid, võib anda nõutavate õpitulemuste saavutamiseks 2 nädalat pikendust või erandkorras kokkuleppel õpetajaga individuaalse tähtaja.
11. Arvestuslikke hindeid ja järelvastamisi ei planeerita trimestri viimasele nädalale.
12. Kui õppeperioodi keskel on trimestrihinne jäänud välja panemata ja õpilane ei ole kasutanud võimalust järele vastata, hinnatakse aastahinde väljapanekul vastaval perioodil omandatud teadmised ja oskused hindega „nõrk”. Trimestrihinne parandamisele ei kuulu.
13. Tegemata koduste tööde eest märgib õpetaja eKooli märke „T“. Järgmisel tunnil järele tehtud koduse töö esitamisel märgitakse „T“ kõrvale kaldkriipsuga arvestatud (ar).
14. Kui õpilasel puuduvad vajalikud õppevahendid, jätab tunnitöö tegemata või puudub põhjuseta tunnist, hinnatakse antud tunnitööd hindega „1“ (nõrk). Tunnitöö tuleb õpilasel järele vastata 10 õppepäeva jooksul.
15. Kehalise kasvatuse tunnis spordiriiete ja pesemisvahendite puudumist hinnatakse „T“-ga. Õpilane viibib tunni juures, kuid tunnitööd kaasa teha ei saa. Tunnitöö tuleb järele vastata 10 õppepäeva jooksul. Vastamata jätmise korral asendatakse „T“ hindega „1“ (nõrk). Tervislikel põhjustel tunnist vabastatud õpilane viibib tunnis, kuid kaasa ei tee.
16. Kehalise kasvatuse tunnis arvestatakse õpilase hindamisel lisaks spordiriiete ja pesemisvahendite olemasolule tema aktiivsust (osalemine tunnis, pingutusega sooritused, püüdlikkus jne) tunnis ning õpilase sportlikku aengut.

**§ 5. Käitumise ja hoolsuse hindamise korraldus**

1. Käitumise ja hoolsuse hindamise eesmärgid on: suunata õpilast järgima üldtunnustatud käitumis- ja kõlblusnorme, täitma kooli kodukorra nõudeid, kandma vastutust oma tegevuste ja valikute eest, motiveerida õpilast hoolikalt täitma õpiülesandeid.
2. Käitumist ja hoolsust hindab klassijuhataja koostöös aineõpetajatega igal trimestril.
3. Õpilase **käitumise hindamise** aluseks on kooli kodukorra täitmine ning üldtunnustatud käitumis- ja kõlblusnormide järgimine koolis ja väljaspool kooli:
	1. **Hindega “eeskujulik”** hinnatakse õpilast, kes täidab kooli kodukorda ning üldtunnustatud käitumis- ja kõlblusnorme harjumuspäraselt igas olukorras ja järjepidevalt. Ei hiline ega puudu põhjuseta.
	2. **Hindega “hea”** hinnatakse õpilast, kes järgib enamasti kooli kodukorda ning üldtunnustatud käitumis- ja kõlblusnorme, põhjuseta puudumisi ega hilinemisi ei ole.
	3. **Hindega “rahuldav”** hinnatakse õpilast, kes täidab kooli kodukorda ning üldtunnustatud käitumis- ja kõlblusnorme, kuid kellel on esinenud sagedasi eksimusi, mistõttu ta vajab õpetajate ja lapsevanema tähelepanu ja suunamist.
	4. **Hindega “mitterahuldav”** hinnatakse õpilast, kes ei täida kooli kodukorda ega üldtunnustatud käitumis- ja kõlblusnorme, ei allu õpetajatele või kooli töötajatele. Õpilase käitumise võib hinnata “mitterahuldavaks” ka suure hulga põhjuseta puudutud tundide eest. Kolm põhjuseta hilinetud tundi võrdsustub ühe põhjuseta puudutud tunniga.
4. Õpilase **hoolsuse hindamise** aluseks on tema suhtumine õppetöösse. Hindamisel arvestatakse õpilase õppeülesannete täitmist nii tunnis kui kodus, vajalike õppevahendite olemasolu, õpilase kohusetundlikkust ja töökust:
	1. **hindega “eeskujulik”** hinnatakse õpilast, kes suhtub õppeülesannete täitmisse ja õppimisse alati kohusetundlikult, omab vajalikke õppevahendeid, õpib võimetekohaselt, on hoolas, püüdlik, viib alustatud tööd lõpuni.
	2. **hindega “hea”** hinnatakse õpilast, kes suhtub õppeülesannete täitmisse ja õppimisse kohusetundlikult, omab vajalikke õppevahendeid, on hoolikas ja õpib võimetekohaselt.
	3. **hindega “rahuldav”** hinnatakse õpilast, kes üldiselt täidab oma õppeülesandeid ja muid kohustusi, kuid ei ole nende täitmisel piisavalt järjekindel ega õpi alati võimetekohaselt.

4.4. **hindega “mitterahuldav”** hinnatakse õpilast, kes ei täida õppeülesandeid ,

 ei õpi võimetekohaseelt, suhtub õppimisse ja õppevahendite olemasolusse

 hooletult ja vatutustundetult. Jätab tegemata oma kodused õpiülesanded ning

 muud ülesanded koolis ja kodus.

 **§ 6. Tasemehindamine**

1. Põhikooli kooliastmete lõpul (3. ja 6. klass) sooritavad õpilased haridusministeeriumi kinnitatud vabariiklikud tasemetööd.
2. Kooli juhtkonnal on õigus valida ja kinnitada koolisisesed tasemetööd. Õppeaine, milles toimub tasemetöö, teatatakse I trimestri jooksul ning selle hinde väärtus on võrdne kontrolltöö hindega. Tasemetöös esinenud vigu analüüsib õpetaja koos õpilastega. Tasemetööd säilitatakse koolis vastavalt asjaajamiskorrale ning ei kuulu õpilasele tagastamiseks.

 3. 7. ja 8. klassi üleminekueksamiaine kinnitab õppenõukogu õppeaasta alguses. Eksamitööd säilitatakse koolis ning ei kuulu õpilasele tagastamiseks.

**§ 7. Kokkuvõtvad hinded ja järgmisse klassi üleviimine**

1. Kokkuvõttev hinne on I kooliastmes (2.-3 kl), II kooliastmes (4.-6. kl) ning III kooliastmes õppeaine trimestri- ja aastahinne ning 1. klassis kujundav hindamine.
2. I – III kooliastmes pannakse kokkuvõttev hinne vähemalt 3 hinde alusel, kusjuures arvestuslikud hinded on suurema kaaluga õpiprotsessi hinnetest.
3. Trimestri jooksul on õpilasel võimalik saada tugiõpet. Mitterahuldavate tulemuste korral koostatakse õpilasele individuaalne õppekava ja õpilasel on **kohustus** osa võtta õpetajaga kokkulepitud aegadel toimuvast õpiabist ja konsultatsioonidest.
4. Õpilasele, kelle trimestrihinne on „puudulik” või „nõrk”, kellele on antud samaväärne sõnaline hinnang või on jäetud hinne välja panemata, koostatakse selles õppeaines uue trimestri alguses individuaalne õppekava või määratakse mõni muu tugisüsteem (nt pikapäevarühm, konsultatsioonid, logopeediline abi, õpiabi jm). Täiendava õppetöö ajal täidab õpilane õpetaja vahetul juhendamisel spetsiaalseid õppeülesandeid, et omandada õppekavaga nõutavad teadmised ja oskused.
5. Aastahinnete alusel otsustab õppenõukogu, kas viia õpilane järgmisse klassi, jätta täiendavale õppetööle või klassikursust kordama. Õpilase järgmisse klassi üleviimise otsus tehakse enne õppeperioodi lõppu.
6. Õppenõukogu otsusel jäetakse õpilane täiendavale õppetööle 5 – 10 õppepäevaks õppeainetes, milles tuleks välja panna „puudulik” või „nõrk” aastahinne. Täiendava õppetöö raames täidab õpilane õpetaja vahetul juhendamisel spetsiaalseid õppeülesandeid, et omandada õppekavaga nõutavad teadmised ja oskused. Täiendav õppetöö viiakse läbi pärast viimase õppetrimestri lõppu. Hinne kantakse eKooli. Aastahinne pannakse välja pärast täiendava õppetöö lõppu, arvestades täiendava õppetöö tulemusi. Õppepäeva pikkus on kuni viis õppetundi.
7. Õppenõukogu otsusega võib erandjuhul jätta õpilase klassikursust kordama, kui õpilasel on põhjendamata puudumiste tõttu või muudel põhjustel kolmes või enamas õppeaines aastahinne „puudulik” või „nõrk“, täiendav õppetöö ei ole andnud tulemusi ning õppekavaga nõutavate õpitulemuste saavutamiseks ei ole otstarbekas rakendada individuaalset õppekava või muid koolis rakendatavaid tugisüsteeme.
8. Õppenõukogu kaasab otsust tehes õpilase või tema hooldaja ning kuulab ära tema arvamuse. Õppenõukogu otsuses peavad olema esile toodud kaalutlused, mille põhjal peetakse otstarbekaks jätta õpilane klassikursust kordama. Õpilase üleviimine järgmisse klassi või klassikursust kordama jätmine otsustatakse hiljemalt 31.augustiks.
9. Punktides 5. ja 9. sätestatud tähtaegu ei kohaldata õpilase suhtes, kellele on koostatud individuaalne õppekava, kus on ette nähtud erisused järgmisse klassi üleviimise ajas.
10. Põhikooli 1.–8.õpilased, kes on täitnud kooli õppekava nõuded ja kelle aastahinne on kõigis õppeainetes vähemalt "rahuldav", viiakse õppeperioodi lõpul üle järgmisse klassi.
11. Õppeainete kokkuvõtvad trimestri- ja aastahinded kantakse eKooli, klassitunnistusele, aastahinded kooli õpilasraamatusse.

**§ 9.** **Põhikooli lõpetamine**

1. Põhikooli lõpetajatele pannakse aastahinded välja enne lõpueksamite toimumist, välja arvatud õppeainetes, milles õpilane jäetakse täiendavale õppetööle.
2. Õpilasele, kes sooritab vähemalt hindele „rahuldav“ aastahinded ja lõpueksamid, väljastatakse õppenõukogu otsusega põhikooli lõputunnistus.
3. Täiendavale õppetööle ja järeleksamitele jäetud õpilastele väljastatakse õppenõukogu otsusega põhikooli lõputunnistus pärast võlgnevuste likvideerimist.
4. Põhikooli lõpetab õpilane:
	1. kes on sooritanud põhikooli III kooliastmes õppekava läbivatest teemadest või õppeaineid lõimiva loovtöö. Loovtöö hindamisel lähtutakse loovtöö koostamise juhendist. Loovtöö teema ja hinne kantakse klassitunnistusele, põhikooli lõputunnistusele kantakse loovtöö teema;
	2. kellel õppeainete viimased aastahinded on vähemalt „rahuldavad”, kes on kolmandas kooliastmes sooritanud loovtöö ning kes on sooritanud vähemalt rahuldava tulemusega haridusministeeriumi poolt kinnitatud lõpueksamid;
	3. kui lapsevanema nõusolekul on õppenõukogul võimalik väljastada põhikooli lõputunnistus mitterahuldavate aasta- ja eksamihinnetega õpilasele, kellel on üks nõrk või puudulik eksamihinne või õppeaine viimane aastahinne; või kellel on kahes õppeaines kummaski üks nõrk või puudulik eksamihinne või õppeaine viimane aastahinne;
	4. haridusliku erivajadusega õpilasele, kellel käesolevas määruses sätestatud tingimustel kooli õppekavaga või koolivälise nõustamiskomisjoni soovitusel individuaalse õppekavaga on vähendatud või asendatud käesolevas määruses sätestatud taotletavaid õpitulemusi, on lõpetamise aluseks kooli või individuaalses õppekavas määratud õpitulemuste saavutatus. Haridusliku erivajadusega õpilasel on õigus sooritada põhikooli lõpueksamid eritingimustel vastavalt „Põhikooli- ja gümnaasiumiseaduse” § 30 lõike 2 alusel haridus- ja teadusministri määrusega kehtestatud lõpueksamite korraldamise tingimustele ja korrale. Lihtsustatud õppel olev põhikoolilõpetaja sooritab põhikooli lõpetamisel järgmised koolieksamid:
	1) eesti keele eksam;
	2) matemaatikaeksam;
	3) kooli poolt kohustuslike õppeainete hulgast valitud õppeaine eksam.

Eksami õppeaine ja vormi määrab kooli direktor ning teeb selle põhikoolilõpetajale ja tema seaduslikule esindajale teatavaks hiljemalt jooksva õppeaasta 1. veebruariks.

4.5. kes on eksternina sooritanud põhikooli lõpueksamid ning aineeksamid nendes õppeainetes, milles tal puuduvad põhikooli lõputunnistusele kantavad hinded või milles tal ei ole tõendatud teadmisi ja oskusi varasemate õpi- ja töökogemuste arvestamise kaudu. Eksterni ei hinnata kehalises kasvatuses, käsitöös ja kodunduses ning tehnoloogiaõpetuses. Koolid, kus rakendatakse mittestatsionaarset õppevormi, on kohustatud looma võimaluse kooli lõpetamiseks eksternina koolikohustusliku ea ületanud isikule, kes on esitanud koolile sellekohase kirjaliku taotluse hiljemalt jooksva õppeaasta 1. novembriks. Kooli lõpetamisel eksternina võimaldatakse lõpetajale kooli poolt juhendatud õppetegevust kokku vähemalt 15 arvestusliku õppetunni ulatuses. Muidu toimub õppimine iseseisvalt.